瑞麥歌
作者：吳泳
朝代：宋

paragraphs: 爰采麥矣岷之陽，麥秀蘄兮登我場。
岐岐而生自天産，兩兩而並維星祥。
我行其野逢酇長，酇長忻然持穗往。
自言此穗實秀時，六稻俱垂惟麥仰。
晉之四穟唐六岐，雖有其物無其時。
我君聖武綏萬邦，我侯駿德爲藩維。
君臣堯舜禹，十風五日雨。
干戈偃息將兆和，拍手齊唱崆峒歌。